Serviciul de Securitate al Ucrainei a reținut spioni ruși care pregăteau atacuri teroriste la Kiev pentru 9 mai, ziua în care Moscova marchează victoria sovietică asupra Germaniei naziste, relatează Ukrainska Pravda, citându-l pe Artem Dehtiarenko, purtătorul de cuvânt al SBU.
Serviciul de Securitate al Ucrainei a declarat că instigatorii atacului era Direcția Principală de Informații a Rusiei (GRU).
„Serviciul de Securitate al Ucrainei a fost proactiv”, spune purtătorul de cuvânt al SBU, subliniind că autorii atacului terorist programat „au fost prinși în flagrant și arestați”.
„De asemenea, am colectat dovezi care confirmă fără echivoc implicarea Rusiei”, a mai spus Artem Dehtiarenko.
Incidentul vine la doar câteva zile după ce același SBU a a prins doi bărbaţi, colonei din serviciul de protecţie şi pază, acuzaţi că au complotat în vederea asasinării lui Zelenski şi a altor oficiali de rang înalt.
SBU a spus că asasinatele trebuiau să fie un „cadou” pentru Vladimir Putin, care a depus jurământul pentru un nou mandat la Kremlin marţi.
Potrivit Kievului, cei doi colonei ar fi fost recrutaţi de Serviciul Federal de Securitate (FSB) al Rusiei, divulgând informaţii clasificate Moscovei.
Cei doi, a spus SBU, au fost însărcinaţi să găsească pe cineva apropiat din garda prezidenţială care să-l ia ostatic pe Zelenski şi mai târziu să-l omoare.
Reţeaua de agenţi ruşi plănuia de asemenea să-i ucidă pe Vasili Maliuk, şeful SBU, şi pe Kirilo Budanov, șeful direcției de informații militare a Ucrainei (GUR).
Ulterior, preşedintele ucrainean Volodimir Zelenski l-a demis pe şeful Administraţiei Securităţii Statului (echivalentul Serviciului de protecţie şi pază).
Zelenski a emis un decret prin care îl demite pe Serhii Rud.